CELEX: 52016PC0003
Language: sl
Date: 2016-01-18
Title: Predlog SKLEP SVETA o stališču, ki ga je treba v imenu Evropske unije sprejeti na sedmem zasedanju medvladnega pogajalskega odbora o živem srebru in na prvem zasedanju konference pogodbenic Minamatske konvencije o živem srebru v zvezi z začasnim in nato dokončnim sprejetjem smernic iz člena 8(8) in (9).

EVROPSKA KOMISIJA
            Bruselj, 18.1.2016
            COM(2016) 3 final
            2016/0008(NLE)
            Predlog
            SKLEP SVETA
            o stališču, ki ga je treba v imenu Evropske unije sprejeti na sedmem zasedanju medvladnega pogajalskega odbora o živem srebru in na prvem zasedanju konference pogodbenic Minamatske konvencije o živem srebru v zvezi z začasnim in nato dokončnim sprejetjem smernic iz člena 8(8) in (9). 
            
               
         
         
            
               Obrazložitveni memorandum
            
            
            
               1.OZADJE PREDLOGA 
            
            
               Evropska unija (EU) in 26 držav članic so podpisale Minamatsko konvencijo o živem srebru (v nadaljnjem besedilu „Konvencija“)
                  1
               , ki je plod pogajanj v okviru Programa Združenih narodov za okolje (UNEP) in je bila sprejeta oktobra 2013 na konferenci pooblaščencev v Kumamotu na Japonskem
                  2
               . 
            
            
               Konvencija je glavni mednarodni pravni okvir za varovanje zdravja ljudi in okolja pred antropogenimi emisijami ter izpusti živega srebra in spojin živega srebra (v nadaljnjem besedilu „emisije živega srebra“) v zrak, vodo in zemljo. Obravnava celoten življenjski cikel živega srebra od rudarjenja primarnega živega srebra do odlaganja odpadkov živega srebra. 
            
            
               Člen 8 Konvencije od pogodbenic zahteva, da nadzorujejo in , kadar je to mogoče, zmanjšujejo emisije živega srebra v zrak iz točkovnih virov, ki spadajo v kategorije virov, naštete v Prilogi D. V skladu s členom 8(2)(b) Konvencije se lahko pogodbenica odloči urejati le del virov, ki jih zajema kategorija vira, pod pogojem, da zajeti viri predstavljajo vsaj 75-odstotni delež emisij iz zadevne kategorije vira. 
            
            
               Pogodbenice v skladu s členom 8(4) Konvencije zahtevajo, da se pri vseh „novih virih“
                  3
                 uporabijo najboljše razpoložljive tehnologije in najboljše okoljske prakse. Pri „obstoječih virih“ pogodbenice nadzorujejo atmosferske emisije živega srebra prek enega ali več ukrepov, naštetih v členu 8(5) Konvencije, ki vključujejo uporabo najboljših razpoložljivih tehnologij in najboljših okoljskih praks, vzpostavitev količinsko opredeljenega cilja ali vzpostavitev mejnih vrednosti emisij. Od pogodbenic se na podlagi člena 8(7) Konvencije zahteva, da vzpostavijo in vzdržujejo seznam emisij živega srebra v zrak iz virov, ki jih ureja člen 8. 
            
            
               Člen 8(8) in (9) Konvencije v pomoč pogodbenicam pri izpolnjevanju teh dolžnosti določa, da konferenca pogodbenic Konvencije sprejme smernice o najboljših razpoložljivih tehnologijah in najboljših okoljskih praksah, o podpori pogodbenicam pri izvajanju ukrepov iz člena 8(5) (zlasti pri oblikovanju količinsko opredeljenih ciljev in mejnih vrednosti emisij), o merilih, ki jih pogodbenice lahko uresničujejo v skladu s členom 8(2)(b), ter o metodologiji za pripravo seznama emisij. 
            
            
               Drugi stavek člena 8(10) Konvencije določa, da pogodbenice upoštevajo te smernice pri izvajanju člena 8. 
            
            
               V tem okviru je konferenca pooblaščencev o Konvenciji ustanovila in pooblastila skupino tehničnih strokovnjakov kot pomožni organ, ki poroča medvladnemu pogajalskemu odboru, da pripravi smernice, ki jih zahteva navedeni člen 8(8) in (9). Cilji, ki jih je določila konferenca, so pogodbenicam Konvencije omogočiti, da na svojem prvem zasedanju odločajo o teh vprašanjih ter spodbujajo hitro mednarodno ukrepanje za varovanje zdravja ljudi in okolja pred antropogenimi emisijami živega srebra do začetka veljavnosti Konvencije
                  4
               . Ta strokovna skupina je dejansko pripravila štiri smernice, ki jih je [dne XX/XX/XXXX]
                  5
                objavil sekretariat UNEP, in so v skladu s tem predložene v začasno sprejetje na sedmem zasedanju medvladnega pogajalskega odbora (INC 7), ki bo od 10. do 15. marca 2016 v Jordaniji, ob upoštevanju, da se ne pričakujejo njihove vsebinske spremembe med tem začasnim sprejetjem ter njihovim uradnim in dokončnim sprejetjem na konferenci pogodbenic Konvencije. 
            
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Skupina tehničnih strokovnjakov se je od februarja 2014 in do septembra 2015 srečala štirikrat. Po javnem posvetovanju o osnutku smernic, ki ga je UNEP pripravil poleti 2015, je skupina kmalu po svojem četrtem zasedanju od 10. do 15. septembra 2015 v Stockholmu dokončala osnutek smernic.
            
            
               Glede na to, da si Evropska unija prizadeva Konvencijo prenesti v pravo Unije in jo ratificirati, so obveznosti, ki izhajajo iz navedenega člena 8(4), (5) in (7), kakor ga dopolnjujejo smernice iz člena 8, že določene v več instrumentih EU. Zlasti Direktiva 2010/75/EU o industrijskih emisijah
                  6
                od upravljavcev obratov, ki jih zajema člen 8 Konvencije, zahteva, da sprejmejo ustrezne ukrepe za preprečevanje onesnaževanja, ki ga na primer povzročajo emisije živega srebra, ter v ta namen uporabijo najboljše razpoložljive tehnologije. Uredba (ES) št. 166/2006 o Evropskem registru izpustov in prenosov onesnaževal
                  7
                v zvezi z obveznostjo vzpostavitve in vzdrževanja seznama emisij živega srebra ter ustrezne metodologije, pojasnjene v predlaganih smernicah, vzpostavlja tak seznam. 
            
            
               Zato začasno sprejetje smernic, ki mu sledi uradno sprejetje pogodbenic Konvencije, naj ne bi povzročilo dodatnih okoljskih ali socialno-ekonomskih učinkov v EU. Tretje države pa bi spodbudilo, da zmanjšajo emisije živega srebra v zrak, ki so vzrok za čezmejno onesnaževanje v EU ter prispevajo h kontaminaciji svetovne prehranske verige.
            
            
               3.PRAVNI ELEMENTI PREDLOGA
            
            
               Glede na to, da je zakonodaja EU v skladu z štirimi predlaganimi smernicami, bi moralo biti stališče, ki bi ga EU zavzela na sedmem zasedanju medvladnega pogajalskega odbora, v podporo smernicam, s čimer bi se zagotovilo njihovo začasno sprejetje z namenom pospeševanja njihovega čimprejšnjega izvajanja in omogočanja uradnega in dokončnega sprejetja s strani pogodbenic Konvencije na njihovem prvem zasedanju.
            
            
               4.PRORAČUNSKE POSLEDICE
            
            
               Predlagani sklep nima proračunskih posledic za Unijo.
            
            
               
         
         
            
               2016/0008 (NLE)
            
            
               Predlog
            
            
               SKLEP SVETA
            
            
               o stališču, ki ga je treba v imenu Evropske unije sprejeti na sedmem zasedanju medvladnega pogajalskega odbora o živem srebru in na prvem zasedanju konference pogodbenic Minamatske konvencije o živem srebru v zvezi z začasnim in nato dokončnim sprejetjem smernic iz člena 8(8) in (9). 
            
            
               SVET EVROPSKE UNIJE JE -
            
            
               ob upoštevanju Pogodbe o delovanju Evropske unije, zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Unija je podpisnica Minamatske konvencije
                  8
                o živem srebru (v nadaljnjem besedilu „Konvencija“).
            
            
               (2)Člen 8(4) Konvencije od pogodbenic zahteva, da zagotovijo, da novi točkovni viri, ki spadajo v kategorijo virov iz Priloge D, uporabijo najboljše razpoložljive tehnologije in najboljše okoljske prakse za nadzor ter, kjer je to izvedljivo, zmanjšanje emisij živega srebra in spojin živega srebra v ozračje.
            
            
               (3)Člen 8(5) Konvencije določa, da pogodbenice nadzorujejo ter, kjer je to izvedljivo, zmanjšajo emisije živega srebra in spojin živega srebra iz obstoječih točkovnih virov, ki spadajo v kategorije virov iz Priloge D, z izvajanjem enega ali več naslednjih ukrepov: uporabo najboljših razpoložljivih tehnologij in najboljših okoljskih praks in/ali določitvijo količinsko opredeljenih ciljev in/ali mejnih vrednosti emisij in/ali strategije za nadzor več onesnaževal hkrati in/ali alternativnih ukrepov. 
            
            
               (4)Člen 8(7) Konvencije poziva, da pogodbenice vzpostavijo in vzdržujejo seznam emisij živega srebra in njegovih spojin v ozračje. 
            
            
               (5)Člen 8(8) Konvencije določa, da konferenca pogodbenic Konvencije na svojem prvem zasedanju sprejme smernice o najboljših razpoložljivih tehnologijah in najboljših okoljskih praksah, ob upoštevanju morebitnih razlik med novimi in obstoječimi viri ter potrebe po zmanjšanju učinkov na različne prvine okolja, kot tudi smernice, namenjene podpori pogodbenic pri izvajanju njihovih obveznosti iz člena 8(5), zlasti pri določitvi ciljev in mejnih vrednosti emisij. 
            
            
               (6)Člen 8(9) Konvencije predvideva, da konferenca pogodbenic Konvencije, takoj, ko je to mogoče, sprejme smernice o merilih, ki jih pogodbenice lahko razvijejo v skladu s členom 8(2)(b), kadar se odločijo za uporabo nadzornih ukrepov za emisije živega srebra in njegovih spojin v zrak samo za točkovne vire iz zadevne kategorije vira, navedene v Prilogi D, pod pogojem, da zajeti viri predstavljajo vsaj 75-odstotni delež emisij iz zadevne kategorije vira, ter smernice o metodologiji, ki se uporablja za pripravo seznama emisij živega srebra in njegovih spojin.
            
            
               (7)Drugi stavek člena 8(10) Konvencije določa, da pogodbenice upoštevajo te smernice pri izvajanju ustreznih določb člena 8. Takšne smernice bodo zato imele pravne učinke.
            
            
               (8)Besedilo predlaganih štirih smernic je pripravila skupina tehničnih strokovnjakov, ki jo je ustanovila in za to pooblastila konferenca pooblaščencev o Konvenciji v skladu s sklepno listino te konference, in [dne XX/XX/XXXX] uradno objavil sekretariat Programa Združenih narodov za okolje.
            
            
               (9)Medvladni pogajalski odbor Konvencije bi moral na svojem sedmem zasedanju, ki bo potekalo od 10. do 15. marca 2016 v Jordaniji, začasno sprejeti predlagane štiri smernice, da bi spodbudil njihovo čimprejšnje izvajanje ter konferenci pogodbenic Konvencije omogočil, da jih na svojem prvem zasedanju uradno sprejme. 
            
            
               (10)Zakonodaja Unije, vključno z Direktivo 2010/75/EU Evropskega parlamenta in Sveta z dne 24. novembra 2010 o industrijskih emisijah
                  9
                ter Uredbo (ES) št. 166/2006 Evropskega parlamenta in Sveta z dne 18. januarja 2006 o Evropskem registru izpustov in prenosov onesnaževal ter spremembi direktiv Sveta 91/689/EGS in 96/61/ES
                  10
               , je v skladu z določbami člena 8 Konvencije, kakor ga dopolnjujejo predlagane smernice.
            
            
               (11)Predlagane smernice bi zato bilo treba podpreti –
            
            
               SPREJEL NASLEDNJI SKLEP: 
            
         
         
            
               Člen 1
            
            
               Evropska unija podpira začasno sprejetje smernic iz člena 8(8) in (9) Minamatske konvencije o živem srebru na sedmem zasedanju medvladnega pogajalskega odbora o živem srebru, kot jih je dokončno oblikovala skupina tehničnih strokovnjakov, ki jo je za ta namen pooblastila konferenca pooblaščencev o Konvenciji, in kot jih je [dne XX/XX/XXXX] objavil sekretariat UNEP, da bi spodbudila njihovo čimprejšnje izvajanje ter konferenci pogodbenic Konvencije omogočila, da jih na svojem prvem zasedanju uradno sprejme. Evropska unija podpira tudi njihovo naknadno dokončno sprejetje. 
            
            
               S predstavniki Unije se je mogoče dogovoriti o manjših spremembah smernic, ki so v skladu s pravnim redom Evropske unije, brez nadaljnjega sklepa Sveta. 
            
            
               Člen 2
            
            
               Sklep(i) konference pogodbenic Minamatske konvencije o živem srebru, s katerim(-i) se sprejmejo smernice, se objavi(-jo) v Uradnem listu Evropske unije. 
            
            
               Člen 3
            
            
               Ta sklep začne veljati na dan sprejetja.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Overjen izvod Minamatske lonvencije o živem srebru je na voljo na: 
                  
                     https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf
                  
                  .
               
               
                  
                     (2)
                  Evropska Unija in enaindvajset držav članic so Konvencijo podpisale 10. oktobra 2013, Hrvaška, Ciper, Latvija in Poljska 24. septembra 2014 ter Malta 8. oktobra 2014. Estonija in Portugalska Konvencije nista podpisali, sta se pa zavezali, da jo ratificirata. 
               
               
                  
                     (3)
                  „Novi vir“ pomeni vir, katerega gradnja ali bistvena sprememba se začne najmanj eno leto po začetku veljavnosti Konvencije za zadevno pogodbenico.     
               
               
                  
                     (4)
                  UNEP(DTIE)/Hg/CONF/4, Resolucija 1, odstavek 10.
               
               
                  
                     (5)
                  Besedilo štirih smernic, kot jih je dokončno oblikovala skupina tehničnih strokovnjakov, pooblaščenih s strani konference, in jih je objavil sekretariat UNEP [dne XX/XX/XXXX), so na voljo na [...].   
               
               
                  
                     (6)
                  Direktiva 2010/75/EU Evropskega parlamenta in Sveta z dne 24. novembra 2010 o industrijskih emisijah (UL L 334, 17.12.2010, str. 17).
               
               
                  
                     (7)
                  Uredba Evropskega parlamenta in Sveta (ES) št. 166/2006 z dne 18. januarja 2006 o Evropskem registru izpustov in prenosov onesnaževal ter spremembi direktiv Sveta 91/689/EGS in 96/61/ES (UL L 33, 4.2.2006, str. 1). 
               
               
                  
                     (8)
                  Overjena kopija Minamatske konvencije o živem srebru je na voljo na: 
                  
                     https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf
                  
                  .
               
               
                  
                     (9)
                  UL L 334, 17.12.2010, str. 17.
               
               
                  
                     (10)
                  Uredba (ES) št. 166/2006 z dne 18. januarja 2006 o Evropskem registru izpustov in prenosov onesnaževal ter spremembi direktiv Sveta 91/689/EGS in 96/61/ES (UL L 33, 4.2.2006, str. 1).